Det er fortsat så nyt, at han endnu ikke har fået et kontor i det gamle rådhus i Mariager, hvor Det Europæiske Folkemøde hører til. Alligevel er smilet stort hos Jens Rohde, der onsdag er blevet præsenteret som ny direktør for Det Europæiske Folkemøde. - Jeg har beskæftiget mig med Europa-politik i mere end 30 år, og mine venner kalder mig EF-Jens, så da jeg fik henvendelsen fra bestyrelsen, synes jeg nærmest, at det var et kald, som man skal sige ja til, siger den nytiltrådte direktør Jens Rohde. I 13 år har Jens Rohde været medlem af Folketinget og i 10 år været medlem af Europa-Parlamentet, men nu er han efter den lange politiske karriere klar til at træde ud i erhvervslivet, selvom det stadig kommer til at lugte af politik. Navne- og sprogskifte Sidste år havde Det Europæiske Folkemøde debut i august, den gang under navnet Political Festival of Europe, men som navneskiftet antyder kommer der til at ske ændringer med den nye mand i spidsen. Først og fremmest kommer festivalen fremover til at have dansk som hovedsprog mod tidligere, hvor det var engelsk, og så har den nye direktør en ambition om at afholde folkemøde hele året og festival en gang om året. - Fundamentet bliver, at vi holder folkemøde hele året for borgerne, erhvervslivet, vores partnere og beslutningstagere, hvor vi skaber netværksture til Christiansborg, Bruxelles og Strasbourg. Vi laver arrangementer her i Mariager af mere tematisk karakter i mindre skala for hele tiden at være relevante i den europæiske debat, siger Jens Rohde og fortsætter: - Festivalen bliver flyttet, så vi ikke ligger og konkurrerer med andre arrangementer i regionen, men i stedet komplimenterer hele Region Nordjyllands samlede tilbud til befolkningen. Folkemødets første år blev en blandet succes, hvor omkring 18-20.000 besøgende deltog, mens organisationen havde håbet på 25.000 besøgende, og også økonomisk fik festivalen en vanskelig start. I efteråret 2022 måtte man søge kommunen ekstraordinært om støtte. Et stort set enigt byråd i Mariagerfjord Kommune godkendte, at man bevilgede fire millioner kroner til Political Festival of Europe, som Det Europæiske Folkemøde hed dengang. Penge som festivalen havde fået som lån, men som man ikke kunne betale tilbage. Hvordan vil du få vendt det? - Al erfaring med alle festivaler i hele det her land viser, at Rom ikke er bygget på en dag eller et år. Det tager tid at opbygge traditioner. På den økonomiske del er det vigtigt, at vi får et fundament gennem partnerskaber med virksomheder, som får noget ud af hele året at være en del af partnerskabet gennem adgang til politikere, netværksture og konferencer om relevante ting for dem, svarer Jens Rohde. - EU er folkeligt Udover at sikre økonomien bag folkemødet med partnerskaber med erhvervslivet, vil den nytiltrådte direktør gøre EU mere folkeligt – i første omgang ved at sørge for, at der hovedsageligt bliver snakket dansk under den årlige festival. Kan EU overhovedet blive folkeligt? - EU er folkeligt, fordi EU er, hvad du og jeg gør det til. Det, der er udfordringen, er, at få politiske beslutningstagere og os selv til at tage os alvorligt som europæere, svarer Jens Rohde og fortsætter: - Idéen med det hele er, at vi skal have danskerne til at interessere sig for de europæiske ting, der angår dem i dagligdagen. Vi skal skabe en stærkere folkelig forankring ved at gøre hovedsproget til dansk, for alle skal kunne være med. Dato for festival endnu ikke fastlagt De mere konkrete tiltag vil Jens Rohde de kommende uger og måneder sammen med resten af folkene bag Det Europæiske Folkemøde begynde at strikke sammen, men helt sikkert er det, at den nye direktør kommer med forandringer. - Vi kommer til at være synlige i den europæiske debat på mange forskellige platforme og mange forskellige henseender for at skabe relevans for borgere, organisationer og erhvervslivet, siger Jens Rohde. Det er endnu ikke lagt fast, hvornår Det Europæiske Folkemødes festival i Mariager vil blive afholdt i år.

Referat:
Den mangeårige europarlamentariker Jens Rohde bliver ny direktør for Det Europæiske Folkemøde i Mariager.